**Sonet de Înviere**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu fum scriu pe ziduri feştile funeste,

De bezne, de moarte, de-un tragic final,

De ziua-nghiţită de noapte, brutal,

Căci Azima păcii S-a dus, nu mai este.

Tresare pământul zvâcnind visceral,

Nutrind zvârcoliri din genuni până-n creste,

Şi Cerul se-nchide, din sfere celeste

Venind doar tăceri, dureros, glacial.

Dar actul final vine-odată cu zorii,

Fiind în lumină divină scăldat,

Şi moartea-şi adună linţoliul terorii,

Iar Cel ce cu moartea pe moarte-a călcat

Păşeşte din groapa de-o clipă spre glorii

Şi-acolo ne-aşteaptă. Cristos a-nviat!

Simion Felix Marţian

Vulcan, 20 aprilie 2019